  Майя Бывальцева Удмуртиысь гурт возёсъя министерство элькунысь агропром удыслы ӧнерчиосты дасянэз выль сямен радъяны кичӧлтэ. Та ужпумез Россиысь кооперацияя университетлэн Ижкарысь ёзэтаз ортчем пумиськонын 17-тӥ оштолэзе ӝутӥзы. Кенешонэ пыриськизы улосвылысь дышетонъя но тодосъя министерстволэн, гурт удыслы ужасьёсты дасясь вылӥ но шоръёзо дышетсконниослэн ыстэм муртъёссы. Пумиськонэз ортчытӥз гурт возёсъя но сиён-юонъя министрлэсь ужзэ быдэсъясь Ольга Абрамова, ивортэ удысэтлэн пресс-службаез. Удмуртиысь гурт возёсъёсын ӧнерчиослэн но быгатонлыко ужасьёслэн тырмымтэзы туж юн шӧдӥське. Шоръёзо ӧнер дышетсконниос арлы быдэ 3 сюрс пала ӧнерчиосты потто, кун соослы одӥг пол висъяськись мерлыко тыронъёс сётэ, озьы ке но, егит ужасьёсты гуртэ кыскыны но кельтыны уг луы. Вылаз ик егит ӧнерчиосты ӟечлыко дасян ласянь шугъяськонъёс вань, солэн мугез практика тырмымтэен герӟаськемын. Ужпӧре лыктыса, соос ӵемысь уг тодо, кызьы ужаны туала техникаен. Нош али гурт удысысь тросэз ӧръёс ивортодэт технологиос, цифровой сӧзнэтъёс вылэ пыкисько. Соин ик дышетон радлыкез ужын кулэяськонъёсъя тупатоно. Дышетон гурт понна локомотив луыны кулэ Ольга Абрамова, Удмуртиысь гурт возёсъя но сиён-юонъя министрлэсь ужзэ быдэсъясьМинистерство техникумъёсын но колледжъёсын дуальной дышетон (теория - дышетсконниын, практика - ужан интыын) амалэз пыӵатыны, студентъёслэсь ӵектонъёссэс гурт возёсъёсын быдэсъяны но Россиысь улосвылъёсын но мукет кунъёсын студентъёсын вошъяськыны дэмла. Та дыре пӧртэм удысъёсысь егит ӧнерчиос куспын улосвыл вожвылъяськон ортчытъянъя валатэтэз (положениез) дасян мынэ. Вормисьёсты Россиысь но кунгож сьӧрысь азинлыко возёсъёсы дышетскыны лэзьылозы. Дышетсконниослэн мукет улосвылъёсын но кунъёсын валче ужан опытсы вань: вуоно аграрийёс Финляндие, Швейцарие стажировкае ветло, практиказэс Москва, Свердловск улосвылъёсын ортчо. Кенешонэ люкаськемъёс кунгож сьӧры нырысь ик кутскись егит ӧнерчиосты ыстылыны ӵектӥзы. Сюлмаськонъёс сярысь вераса, пумиськонэ лыктэмъёс соосты сэрттон-пертчон амалъёсты но дэмлазы: дышетсконниослэсь вужмем ваньбурзэс выльдон понна выль машинаосты лизинг амалэз кутыса басьтоно, студентъёслы практиказэс ортчон понна инъет луись возёсъёсты пусъёно но нодъясьёсты юнматоно, гуртлэсь кулэяськонъёссэ валан понна вакансиосъя банк кылдытоно, нимысьтыз тупанкылъёсъя дышетонэз паськытатон понна егит ӧнерчиослы мерлыко тыронъёслэсь быдӟалазэс выльысь учконо. Озьы ик рабочей ӧнеръёслэсь данзэс будэтон сярысь но вунэтоно ӧвӧл, нош со понна егитъёслэсь «капчи уждун» сярысь малпанъёссэс сӧроно. Нимысьтыз саклы висъязы дышетсконэз азинтонлы. Ваньзы соглаш луизы, шоръёзо ӧнер дышетсконниез йылпумъясьёслы дышетсконзэс вузын 2-тӥ, 3-тӥ курсысен азьланьтыны луонлык сётоно шуыса. Озьы ик студентъёслэн ӧнеръя быгатонлыкъёссэс возьматон экзаменъёсазы вуоно ужсётӥсьёсты ӧтьылыны ӵектӥзы. Удмуртиысь дышетонъя но тодосъя министерствоысь ӧнер дышетонъя но тодосъя ужъюртъёсъя ёзэтлэн кивалтӥсез Александр Килин верамъя, WorldSkills кабесъёсъя (стандартъёсъя) экзамен 2019-тӥ арысен йылпумъян кун аттестацилэн выль амалэз луоз. Уваысь удысужлыко колледжысь вить студентъёс эскерон вылысь таяз арын ини со экзаменэз сётозы Александр Килин, Удмуртиысь дышетонъя но тодосъя министерствоысь ёзэтлэн кивалтӥсезлэн воштӥсезОльга Абрамова оскытӥз, вань верам ӵектонъёсты гурт возёсъя министерство рос-прос эскероз. Тегъёс: Дышетон Ижкар студентъёс Удмуртия гуртвозёс  